b"\n_START_ARTICLE_\nKristuksen hautausikoni\n_START_PARAGRAPH_\nKristuksen hautausikoni (ven. \xd0\x9f\xd0\xbb\xd0\xb0\xd1\x89\xd0\xb0\xd0\xbd\xd0\xb8\xd1\x86\xd0\xb0, Pla\xc5\xa1t\xc5\xa1anitsa) on ortodoksisessa kirkossa k\xc3\xa4yt\xc3\xb6ss\xc3\xa4 oleva ikonityyppi, jota k\xc3\xa4ytet\xc3\xa4\xc3\xa4n vain p\xc3\xa4\xc3\xa4si\xc3\xa4isaikana. Ikonin koko vaihtelee luonnollisesta aivan pieneen kirkosta riippuen, vanhimmat s\xc3\xa4ilyneet ovat luonnollisen kokoisia._NEWLINE_Hautausikoni esitt\xc3\xa4\xc3\xa4 kuolluttaKristusta juuri ristilt\xc3\xa4 otettuna ja hautausliinalle laskettuna. _NEWLINE_Joissakin kappaleissa on lis\xc3\xa4ksi kuvat Neitsyt Mariasta ja hautaajista vainajan ymp\xc3\xa4rill\xc3\xa4. Hautausikoni s\xc3\xa4ilytet\xc3\xa4\xc3\xa4n normaalisti erillisess\xc3\xa4 suojakotelossa kirkossa; sen p\xc3\xa4\xc3\xa4ll\xc3\xa4 palaa palveluksien aikana lampukka. _NEWLINE_Piinaviikon eli Suuren viikon perjantaina (pitk\xc3\xa4perjantaina) kello 14 alkaa Kristuksen hautauspalvelus. Alttarip\xc3\xb6yd\xc3\xa4lle ennen palvelusta viety hautausikoni kannetaan esiin ja asetetaan katafalkille keskelle kirkkoa. Hautauskuvan katafalkki on asetettu normaalista poiketen poikittaiseen asentoon. Kirkkokansa polvistuu hautausikonia esiin kannettaessa. Ikonin p\xc3\xa4\xc3\xa4lle keskelle asetetaan evankeliumikirja. Hautauskuvan p\xc3\xa4\xc3\xa4lle asetetaan monissa seurakunnissa erikseen ven\xc3\xa4l\xc3\xa4isen perinteen mukainen lehvist\xc3\xa4 ja p\xc3\xa4\xc3\xa4si\xc3\xa4isliljoista koottu kukkakatos._NEWLINE_Palveluksen lopuksi papisto ja kansa k\xc3\xa4yv\xc3\xa4t tervehtim\xc3\xa4ss\xc3\xa4 kuollutta Kristusta: hautakuvan edess\xc3\xa4 kumarretaan perinteen mukaan kolmesti maahan asti mennen tullen, v\xc3\xa4liss\xc3\xa4 jokainen tervehtij\xc3\xa4 suutelee Kristuksen haavoja ja evankeliumikirjaa._NEWLINE_Illalla kello 18 alkaa hautauspalvelus, jonka lopuksi hautausikoni kannetaan ristisaatossa kirkon ymp\xc3\xa4ri symboloiden kahdentuhannen vuoden takaista Kristuksen hautaustoimitusta._NEWLINE_Seuraavana aamuna toimitettava ehtoollisjumalanpalvelus suoritetaan vanhan perinteen mukaan keskell\xc3\xa4 kirkkoa olevaa hautausikonia alttarip\xc3\xb6yt\xc3\xa4n\xc3\xa4 k\xc3\xa4ytt\xc3\xa4en, ja juuri ennen p\xc3\xa4\xc3\xa4si\xc3\xa4isy\xc3\xb6palveluksen alkua, v\xc3\xa4h\xc3\xa4isen ehtoonj\xc3\xa4lkeisen palveluksen p\xc3\xa4\xc3\xa4tytty\xc3\xa4 noin kello 2350, hautausikoni vied\xc3\xa4\xc3\xa4n varsinaiselle alttarip\xc3\xb6yd\xc3\xa4lle, jossa se sitten onkin helatorstaihin asti. Helatorstain liturgian p\xc3\xa4\xc3\xa4tytty\xc3\xa4 papisto ja kirkonis\xc3\xa4nn\xc3\xb6itsij\xc3\xa4 hoitavat hautauskuvan takaisin s\xc3\xa4ilytyskoteloonsa seuraavaan p\xc3\xa4\xc3\xa4si\xc3\xa4iseen asti._NEWLINE_Monissa seurakunnissa, esimerkiksi Helsingiss\xc3\xa4, suuri ja koristeellinen kuva, jonka p\xc3\xa4\xc3\xa4lle ehtoolliskalustoa on vaikea asettaa, korvataan pienemm\xc3\xa4ll\xc3\xa4 tasoon maalatulla alttarip\xc3\xb6yd\xc3\xa4lle viet\xc3\xa4ess\xc3\xa4. P\xc3\xa4\xc3\xa4si\xc3\xa4iseksi 2010 Uspenskin katedraaliin saatiin uusi Valamon luostarissa tehty hautauskuva jota ei tarvitse vaihtaa miss\xc3\xa4\xc3\xa4n vaiheessa.  Kuvan vihki k\xc3\xa4ytt\xc3\xb6\xc3\xb6n Helsingin kirkkoherra, is\xc3\xa4 Markku Salminen Suuren Perjantain ehtoopalveluksessa, jonka j\xc3\xa4lkeen kuva vietiin ensi kerran katafalkille.  _NEWLINE_Kuvia on olemassa runsaasti erilaisia; Kirkkomuseossa on montakin hyvin suurta ja koristeellista, jotka evakuoitiin muun muassa Laatokan Valamosta. Samoin Helsingin seurakunnalla on parikin hyvin kookasta ja kaunista hautausikonia. Suurin niist\xc3\xa4, Uspenskin katedraalissa s\xc3\xa4ilytett\xc3\xa4v\xc3\xa4, tosin odottaa konservointia, mutta viel\xc3\xa4 1990-luvun alkupuolelle se oli vuosittain k\xc3\xa4yt\xc3\xb6ss\xc3\xa4. _NEWLINE_T\xc3\xa4h\xc3\xa4n nimenomaiseen, kuten hyvin moniin muihinkin, liittyy oma erillinen puusta tehty koristeellinen katafalkki, jonka kyljiss\xc3\xa4 on kuvia Kristuksen hautaamisesta; kuvat vaihtelevat, koska ne ovat Raamatun ja perim\xc3\xa4tiedon kertomaan perustuvia eri taiteilijoiden n\xc3\xa4kemyksi\xc3\xa4 aiheesta. Pienemm\xc3\xa4t ikonit, jollaisia on pienemmiss\xc3\xa4 kirkoissa ja tsasounissa, asetetaan yleens\xc3\xa4 p\xc3\xb6yd\xc3\xa4lle. _NEWLINE_Useimmat hautausikoneista ovat varakkaiden uskovaisten, muun muassa suuriruhtinaiden, korkeiden upseerien ja varakkaiden kauppiaiden tai n\xc3\xa4iden leskien lahjoittamia - kuten my\xc3\xb6s huomattava osa muustakin kirkkojen sisustuksesta. Muun muassa Helsingin entisen sotilassairaalan kirkon hautausikonin lahjoittivat tarkk'ampujarykmentin upseerit. Helsingin Pyh\xc3\xa4n Kolminaisuuden kirkon viel\xc3\xa4kin paikallaan olevista ikonostaasin metallisuojista, riisoista, useat lahjoitti kauppiaanleski Serafina Baturin. Sotilassairaalan hautausikonin ja p\xc3\xa4\xc3\xa4osan muistakin ikoneista veiv\xc3\xa4t menness\xc3\xa4\xc3\xa4n Helsingist\xc3\xa4 Helmikuun vallankumousta paenneet keisarivaltaa kannattaneet ven\xc3\xa4l\xc3\xa4iset upseerit alkuvuodesta 1917 ja sen kohtalo on tuntematon."